РЕПУБЛИКА СРБИЈА

НАРОДНА СКУПШТИНА

Одбор за административно-буџетска

и мандатно-имунитетска питања

21 Број: 06-2/215-23

12. октобар 2023. године

Б е о г р а д

ЗАПИСНИК

СА 32. СЕДНИЦЕ ОДБОРА ЗА АДМИНИСТРАТИВНО-БУЏЕТСКA И МАНДАТНО-ИМУНИТЕТСКА ПИТАЊА, ОДРЖАНЕ 12. ОКТОБРА 2023. ГОДИНЕ

 Седница је почела у 12,05 часова.

 Седници је, сагласно члану 70. став 1. алинеја прва Пословника Народне скупштине, председавао Миленко Јованов, председник Одбора.

 Седници су присуствовали чланови Одбора: Сандра Божић, Верољуб Матић, др Угљеша Мрдић, Александар Марковић, Александар Мирковић, Ђорђе Комленски, Ана Миљанић, др Весна Ивковић, Мирослав Алексић и Драгана Ракић.

 Седници су присуствовали заменици чланова Одбора: Славиша Ристић, заменик члана Јанка Веселиновића, Драгана Миљанић, заменик члана Николе Драгићевића и Радмила Васић, заменик члана Бошка Обрадовића.

Седници нису присуствовали чланови Одбора: Радован Арежина, Јанко Веселиновић, Војислав Михаиловић, Никола Драгићевић, Живота Старчевић и Бошко Обрадовић.

Сходно члану 93. став 3. Пословника Народне скупштине, Одбор је на предлог председника, једногласно, утврдио дневни ред 32. седнице у целини:

ДНЕВНИ РЕД:

- Усвајање записника са 30. и 31. седнице Одбора -

1. Разматрање оставке коју је на функцију народног посланика поднела Сања Лакић (акт 01 број:118-1704/23 од 8. септембра 2023. године);

2.Разматрање захтева Агенције за енергетику за прибављање сагласности за заснивање радног односа на неодређено време у Агенцији за 2023. годину (21 број: 112-1725/23 од 12. септембра 2023. године);

3. Разматрање Предлога одлуке о допуни Одлуке о распореду седења народних посланика и других лица у Великој сали у Дому Народне скупштине 21 број: 404-1892/22-5 од 6. октобра 2022. године и 21 број:4040-1892/22-9 од 1. септембра 2023. године, који је поднео народни посланик Миленко Јованов (21 број: 404-1892/22-11 од 9. октобра 2023. године).

Пре преласка на рад по утврђеном дневном реду Одбор је, већином гласова, без примедаба, усвојио записнике са 30. и 31. седнице Одбора.

**Прва тачка дневног реда:** Разматрање оставке коју је на функцију народног посланика поднела Сања Лакић (акт 01 број:118-1704/23 од 8. септембра 2023. године)

Председник Одбора је констатовао да je оставкa Сање Лакић, у складу са Законом о избору народних посланика и Пословником, као и законом којим се уређује овера потписа, оверена и у законском року предата на писарницу Народне скупштине.

Дискусије није било.

Председник Одбора је предложио да Одбор Народној скупштини поднесе извештај о наступању случаја из члана 131. став 2. тачка 6) Закона о избору народних посланика у коме се подношење оставке наводи као разлог за престанак мандата народном посланику, с предлогом да Народна скупштина констатује престанак мандата именованом народном посланику, као и да председник Одбора буде одређен за известиоца на седници Народне скупштине.

Одбор је, на предлог председника, већином гласова усвојио и Народној скупштини поднео следећи

И З В Е Ш Т А Ј

Одбор је утврдио да је подношењем оставке народног посланика Сање Лакић, изабране са Изборне листе „АЛЕКСАНДАР ВУЧИЋ - ЗАЈЕДНО МОЖЕМО СВЕ“, наступио случај из члана 131. став 2. тачка 6) Закона о избору народних посланика, у коме се подношење оставке наводи као један од разлога за престанак мандата народном посланику пре него што се потврде мандати за две трећине народних посланика из наредног сазива Народне скупштине.

Мандат народног посланика престаје даном подношења оставке, у складу са чланом 132. став 5. Закона о избору народних посланика, те Одбор предлаже да Народна скупштина, у смислу члана 133. истог закона, констатује да је именованој престао мандат народног посланика.

Попуњавање упражњеног посланичког места извршиће се додељивањем мандата другом кандидату у складу са чл. 134. и 135. Закона.

За известиоца Одбора на седници Народне скупштине одређен је Миленко Јованов, председник Одбора.

**Друга тачка дневног реда:** Разматрање захтева Агенције за енергетику за прибављање сагласности за заснивање радног односа на неодређено време у Агенцији за 2023. годину (21 број: 112-1725/23 од 12. септембра 2023. године)

Председник је упознао чланове и заменике чланова Одбора да је Агенција за енергетику Републике Србије, 12. септембра 2023. године, поднела захтев Одбору за добијање сагласности за заснивање радног односа на неодређено време са четири нова лица, према структури из захтева. Такође је напоменуо да су Финансијским планом Агенције за енергетику за 2023. годину и Ребалансом истог, на које је Народна скупштина дала сагласност, обезбеђена средства за исплату плата за новозапослене. Подсетио је да је чланом 27к став 9. Закона о буџетском ситему дато овлашћење Одбору да одлучује о додатном запошљавању са новим лицима или додатном радном ангажовању по основу уговора у независним државним органима у које спада и Агенција за енергетику Републике Србије. Затим је обавестио чланове и заменике чланова Одбора да је позвао да седници присуствују Дејан Поповић, председник Савета и Дејана Стефановић Костић, члан Савета Агенције за енергетику Републике Србије.

Дејан Поповић, председник Савета Агенције за енергетику Републике Србије, образлажући поднети захтев, упознао je чланове Одбора да Агенција тренутно има 45 запослених и подсетио да је Одбор за административно-буџетска и мандатно-имунитетска питања 2019. године утврдио максималан број запослених у Агенцији за 2019. годину, за 51 запосленог. Даље је навео, да су поједини запослени одлазили природним одливом (најискуснији економиста, који је био и руководилац економског сектора у Агенцији, отишао у пензију), а да су два правника и један приправник напустили Агенцију јер, како је навео, Агенција није више атрактивна по питању зарада. Упознао је чланове и заменике чланова Одбора да су изменом Закона о Агенцији за енергетику Републике Србије Агенцији додате неке нове ингеренције што је проузроковало потребу за запошљавањем електроинжењера, што представља изазов за Агенцију којој су стране компаније конкуренција.

У расправи су учествовали народни посланици Верољуб Матић, Драгана Ракић и Радмила Васић.

Верољуб Матић је замолио председника Савета Агенције да појасни који профил новозапослених је потребан Агенцији.

Драгана Ракић је упитала председника Савета Агенције да наведен разлог напуштања Агенције од стране приправника, инжењера и других запослених са искуством.

Радмила Васић је такође била заинтересована за разлоге напуштања Агенције од стране запослених.

Дејан Поповић, председник Савета Агенције за енергетику Републике Србије, одговарајући на постављена питања, навео је да Агенција тражи сагласност за запошљавање дипломираног правника, дипломираног економисте и дипломираног инжењера, са минимум пет година радног искуства и једног дипломираног правника -приправника. Даље је навео да сматра да флуктуација запослених у Агенцији није велика и да су само два правника и један приправник отишли због другог посла, а да остали представљају природан одлив запослених због одласка у пензију.

 На предлог председника, Одбор је, већином гласова је донео Одлуку о давању сагласности Агенцији за енергетику Републике Србије за заснивање радног односа на неодређено време за четири нова лица, према структури из захтева.

 **Трећа тачка дневног реда:** Разматрање Предлога одлуке о допуни Одлуке о распореду седења народних посланика и других лица у Великој сали у Дому Народне скупштине 21 број: 404-1892/22-5 од 6. октобра 2022. године и 21 број:4040-1892/22-9 од 1. септембра 2023. године, који је поднео народни посланик Миленко Јованов (21 број: 404-1892/22-11 од 9. октобра 2023. године)

Председник је образложио да је Предлог одлуке о допуни Одлуке о распореду седења народних посланика и других лица у Великој сали у Дому Нардоне скупштине поднео уважавајући захтев Посланичке групе Народни покрет Србије - Еколошки устанак - Ново лице Србије да јој се доделе три места за седење у петом реду и пет места у шестом реду Сегмента 1. Велике сале у Дому Народне скупштине. Нагласио је да тражена места нису заузета.

Дискусије није било.

На предлог председника Одбор је, једногласно, усвојио Предлог одлуке о допуни Одлуке о распореду седења народних посланика и других лица у Великој сали у Дому Народне скупштине 21 број: 404-1892/22-5 од 6. октобра 2022. године и 21 број:4040-1892/22-9 од 1. септембра 2023. године, у тексту који је достављен.

\*\*\*

Седница је завршена у 12,20 часова.

Саставни део овог записника чини обрађени тонски снимак седнице Одбора.

 СЕКРЕТАР ПРЕДСЕДНИК

 Светлана Дедић Миленко Јованов